Канікулы
*Віктар Шымук*

Ля рэчкі —

Росныя сцяжынкі,

Сцяжынкі —

Ў казачным бары.

Ў паходзе хлопчыкі,

Дзяўчынкі,

Ў паходзе

Школьныя сябры.

Яны ідуць па родным

Краі,

Яны Прынёманнем

Ідуць,

Бярозкі іх

Здалёк вітаюць,

Ім песні жаўрукі

Пяюць.

О любы край,

Ты днём і ўночы

Такі прыгожы,

Дарагі,

Як хораша

Палямі крочыць,

Пазнаць

Сцяжынкі і шляхі.

Пабыць у пушчах

Ля зямлянак,

Што параслі

Даўно травой,

Дзе мужна

Нашы партызаны

Ішлі на ворагаў

У бой.

Пабыць ля Нёмана

I Буга,

Пабыць ля Сожа

I Дняпра,

Прайсціся полем,

Лесам, лугам

I песні пець

Каля кастра…

1970 г.